15.

rõhutab, et programmi „Horisont 2020” kolmesambaline struktuur pakub võimalusi strateegia „Euroopa 2020” strateegiliste eesmärkide saavutamiseks. Pidades silmas, et programm „Horisont 2020” keskendub ELi tasandi teadus- ja arendustegevusele ning innovatsioonile, mis peaks hoogustama teadus- ja arendustegevust ning innovatsiooni liikmesriikides ja piirkondades, siis tuleks programmi „Horisont 2020” eeskirjade ja tavade ülevaatamisel arvestada järgmiste soovitustega. a) Hindamise ja rahastamise kriteeriumide puhul on rõhk ülemaailmsel tipptasemel: kõik tegevused sõltuvad teaduslikest ekspertteadmistest. Tuleks siiski rõhutada, et igal sambal peab olema oma tipptaseme kriteerium: esimeses peaks see olema tipptasemel teadus, teises tipptasemel tööstuslik innovatsioon ja ettevõtete uuendamine ning kolmandas tipptasemel ühiskondlik innovatsioon ja selle mõju. b) Tipptasemel teaduse prioriteedisambas tuleks suuremat rõhku panna tulevaste ja kujunemisjärgus tehnoloogiate valdkonnaülese olemuse tähtsusele. Mõjuhinnangu kriteeriumid peaks lisaks teaduspublikatsioonidele ja patentidele hõlmama ka teisi teadmistevoo vorme eri osaliste vahel, alates teadmiste loojatest ja kasutajatest kuni lõplike kasusaajateni. c) Tööstuse juhtpositsiooni sambas tuleks rohkem rõhku panna teadus- ja arendustegevuses ning innovatsioonis mitme tehnoloogia kombineerimisele, et suurendada Euroopa ettevõtete ja eelkõige VKEde kasvupotentsiaali. Seejuures võiks edendada VKEde osalemist avaliku ja erasektori konsortsiumides. Tööstusega seotud keerukate probleemide lahendamine nõuab ka suuremat paindlikkust teadus- ja arendustegevuses ning innovatsioonis, mistõttu on vaja suuremat VKEde osalust. Tehnoloogiaid tuleks käsitleda kiire arengu võimaldajatena, isegi radikaalse muutuse tasandil, mis toob välja, et peamine rõhk peaks olema digitaliseerimise, inimeste käitumise ja turudünaamika integreerimisel. d) Ühiskonnaprobleemide sambas peaks rõhku panema parimate Euroopa ekspertteadmiste kombineerimisele ulatuslike ühiste projektidega, mis võimaldavad Euroopal rakendada ulatuslikke süsteemi struktuuri uuendavaid muudatusi, mis ületavad traditsioonilisi piire. Valdkonnale keskenduva teadustööga ei looda piisavalt teadmisi suurte ühiskonnaprobleemide lahendamiseks. Selle asemel tuleks keskenduda valdkonnaülesele teadus-, arendus- ja uuendustegevusele, mis annab nende süsteemi struktuuri uuendamiseks tehtavate muudatuste jaoks vajalikke kontseptsioone ja komponente. Teadustegevuse keskmes on eksperimendid ja katsetamine. Hea näide on ulatuslik aruka linna tegutsemisvaldkond. Oluline osa kõigest sellest on tulemuste laiendatavus eri tingimustele kõikjal Euroopas. e) Kuna ka lühiajalises perspektiivis on vaja maailmatasemel tulemusi, siis tuleks eelkõige ühiskonnamuutuste sammast kasutada selleks, et uuendada praegust liiga jäika poliitikaraamistikku, mis on ka liiga kaugel tegelikust elust. Eri programmides kasutatakse erinevaid rahastamissüsteeme, mis vastavad nende eesmärkidele. Üks lahendus võiks olla mitmeastmeline rahastamispoliitika, kus iga etappi rahastatakse tõhusalt ning tulemusi hinnatakse kriteeriumite alusel, mis rõhutavad tipptasemel kvaliteedi vajadust. Ainult edukad projektid, mis vastavad nendele tipptaseme nõudmistele, lähevad edasi järgmisele tasemele. Tasemed võiksid vastata nt sellistele projektietappidele: 1) teostatavus, 2) katsetamine, 3) teadmiste ühine loomine ja 4) väljaarendamine ja laiendamine. Esimeses etapis keskendutakse ulatuslikus ja avatud suhtluses lahenduste leidmisele. Teise etapi eesmärk on eri alternatiive katsetada ja süsteemi kontseptsioon paika panna. Kolmandas etapis käsitleksid tippteadlased vajalikke komponente. Neljas etapp koosneks mitmest paralleelselt ja samaaegselt rakendatud uudsest loomingulistest katsetusest, mis suurendavad projekti ühiskondlikku mõju. f) Eespool kirjeldatud mitmeastmeline projektimenetlus (kui seda rakendatakse läbipaistvalt ja kui tulemusi levitatakse tõhusalt) pakuks ka piirkondadele ja teistele ühtekuuluvusfondidest toetusesaajatele tohutul hulgal kasulikku teavet juba olemasolevatest ekspertteadmistest ja võimalikest arengutegevuses osalejatest.